EIC จ่อขายที่ดิน-อาคาร ในบริษัทลูก มูลค่า 73 ลบ. ให้ “เฮง พร็อพเพอร์ตี้”
EIC จ่อขายที่ดิน-อาคาร ในบริษัทลูก “อีไอซี เซมิคอนดักเตอร์” มูลค่า 73 ลบ. ให้ “เฮง พร็อพเพอร์ตี้” โดยจะนำเงินที่ได้รับใช้เป็นทุนหมุนเวียน-จองซื้อหุ้นเพิ่มทุน “สามาร์ท แทรฟิค” เพื่อรักษาสัดส่วนการถือหุ้นที่ 30.2%
29 มิ.ย. 2558

บริษัท อุตสาหกรรม อีเล็คโทรนิคส์ จำกัด (มหาชน) หรือ EIC ระบุว่า ที่ประชุมคณะกรรมการบริษัทเมื่อวันที่ 24 มิ.ย. ได้อนุมัติการขายทรัพย์สินของบริษัท อีไอซี เซมิคอนดักเตอร์ เฉพาะที่ดิน อาคารและสิ่งปลูกสร้างในนิคมอุตสาหกรรมลาดกระบัง ในราคา 73 ล้านบาท ให้แก่บริษัท เฮง พร็อพเพอร์ตี้ จำกัด
พร้อมกันนี้ยังอนุมัติให้อีไอซี เซมิคอนดักเตอร์ เข้าทำสัญญาเช่าทรัพย์สินดังกล่าวจากบริษัท เฮง พร็อพเพอร์ตี้ เพื่อใช้เป็นสถานประกอบการ อัตราค่าเช่าเดือนละ 4 แสนบาท มีระยะเวลาเช่า 3 ปี และมีสิทธิต่อสัญญาเช่าได้โดยการแจ้งความประสงค์เป็นหนังสือก่อนครบกำหนดอายุสัญญา ขณะที่ผู้ให้เช่าไม่มีสิทธิบอกเลิกสัญญาก่อนครบกำหนดด้วย
โดยการขายที่ดิน อาคารและสิ่งปลูกสร้างดังกล่าว ไม่มีผลกระทบต่อการดำเนินกิจการของบริษัท และบริษัท อีไอซี เซมิคอนดักเตอร์ จำกัด ซึ่งจะยังคงดำเนินธุรกิจผลิตและจำหน่ายอุปกรณ์อิเล็กทรอนิกส์เช่นเดิม
นอกจากนี้คณะกรรมการบริษัท ยังอนุมัติการกู้ยืมเงินจากอีไอซี เซมิคอนดักเตอร์ จำนวนไม่เกิน 73 ล้านบาท เพื่อนำเงินมาใช้เป็นเงินทุนหมุนเวียน และใช้จองซื้อหุ้นเพิ่มทุนของบริษัท สมาร์ท แทรฟิค จำกัด มีระยะเวลาชำระคืนเงินกู้ 1 ปี
ทั้งนี้ เพื่อรักษาสัดส่วนการถือหุ้นในสมาร์ท แทรฟิค ในสัดส่วน 30.2% ต่อไป โดยสมาร์ท แทรฟิค จะเพิ่มทุนเป็น 60 ล้านบาท โดยออกหุ้นใหม่ 10 ล้านหุ้น ในราคาหุ้นละ 5 บาทจัดสรรให้กับผู้ถือหุ้นเดิม ซึ่งในส่วนของบริษัท จะต้องใช้เงิน 15.1 ล้านบาทจองซื้อหุ้นเพิ่มทุนของสมาร์ท แทรฟิค เพื่อรักษาสัดส่วนการถือหุ้นระดับดังกล่าว
ขณะที่สมาร์ท แทรฟิค ทำธุรกิจที่เกี่ยวข้องกับระบบเก็บเงินค่าทางด่วนแบบเงินสดและแบบอัตโนมัติ (Easy Pass), ระบบชำระเงินทางอิเล็กทรอนิกส์ด้วยโทรศัพท์มือถือ (NFC) และระบบชำระเงินผ่านทางบัตรเครดิต  VISA Paywave ทั้งด้านคมนาคมและขนส่ง , ระบบบริหารและแลกเปลี่ยนคะแนนสะสมที่เกี่ยวข้องกับธุรกิจค้าปลีกและธุรกิจคมนาคม (Loyalty Program), โครงการจัดทำระบบตั๋วร่วม และเคลียริ่งเฮาส์ (Clearing House) ติดตั้งระบบบัตรอิเล็กทรอนิกส์อย่างครบวงจร รวมทั้งให้บริการซ่อมแซมบำรุงรักษาแก่หน่วยงานรัฐและเอกชน